
Όλοι στις διαδηλώσεις για να τιμήσουμε την Εργατική Πρωτομαγιά!

Συνάδελφοι, συναδέλφισσες,
140 χρόνια μετά την ηρωική εξέγερση του Σικάγο, που άνοιξε τον δρόμο στην καθιέρωση του οκταώρου, η φετινή εργατική Πρωτομαγιά βρίσκει τον εργαζόμενο λαό αντιμέτωπο με την κυβερνητική ομοβροντία αντιλαϊκών μέτρων. Την ίδια ώρα ΗΠΑ – Ισραήλ σπέρνουν τον όλεθρο στο Ιράν, το Λίβανο και σε όλη τη Μέση Ανατολή φέρνοντας πιο κοντά την απειλή ενός γενικευμένου πολέμου.

Η ολοένα και αυξανόμενη ακρίβεια σε ρεύμα-τρόφιμα-καύσιμα-ενοίκια λεηλατούν τον μισθό μας. Οι αυξήσεις κατά 0,8 ευρώ τη μέρα είναι μνημείο ντροπής και κοροϊδίας, τη στιγμή που πακτωλός δις δημοσίου χρήματος χαρίζεται απλόχερα σε μεγαλοεπιχειρηματίες, εργολάβους, τραπεζίτες, για τους πολεμικούς εξοπλισμούς. Τα ματωμένα πλεονάσματα των 12,2 δισ. ευρώ  «χτίστηκε» από την άγρια φορολεηλασία των εργαζομένων. Η άλλη όψη της αντιλαϊκής πολιτικής είναι όλες οι κοινωνικές τραγωδίες και τα εργοδοτικά εγκλήματα των τελευταίων χρόνων, οι ιδιωτικοποιήσεις, η απαξίωση και η διάλυση της Δημόσιας Υγείας – Παιδείας – Πρόνοιας. Το 2025 ο κόσμος της εργασίας θρήνησε πάνω από 200 νεκρούς εργάτες. Ένας πραγματικός ακήρυχτος πόλεμος της εργοδοσίας ενάντια στην εργατική τάξη!

Η κατάργηση του οκταώρου, η επιβολή του 13ώρου και του εξαήμερου, η υπονόμευση της κυριακάτικης αργίας, οι απολύσεις, αποδεικνύουν περίτρανα ότι κυβέρνηση – ΕΕ – εργοδοτικοί φορείς θεωρούν τον εργαζόμενο κόσμο “δημοσιονομικό κόστος” για τα κέρδη των λίγων και αναλώσιμο υλικό -κάτω από το όριο της επιβίωσης- χωρίς προσωπική ζωή και ελεύθερο χρόνο. Η ραγδαία αύξηση των εργατικών ατυχημάτων –που είναι εργοδοτικές δολοφονίες– αποτυπώνουν την απαίτηση για ολοένα και πιο εντατική εργασία χωρίς στοιχειώδη μέτρα ασφαλείας.

Προκειμένου να επιβληθεί σαν οδοστρωτήρας ο εργασιακός μεσαίωνας, απαιτούν σιγή νεκροταφείου με την κήρυξη κάθε απεργίας ως παράνομης, την καταστολή των συνδικάτων και τις διώξεις αγωνιζόμενων εργαζομένων (και εκατοντάδων εκπαιδευτικών). Με το νέο τρομοκρατικό πειθαρχικό "δίκαιο" στο δημόσιο και την απειλή της κατάργησης της μονιμότητας των δημοσίων υπαλλήλων μέσω της αναθεώρησης του Συντάγματος η κυβέρνηση επιχειρεί να γυρίσει το ρολόι του χρόνου στο Δημόσιο πολλές δεκαετίες πίσω. ΔΕΝ ΘΑ ΤΟ ΕΠΙΤΡΕΨΟΥΜΕ!

Σε αυτό το τοπίο, η χρήση της βάσης της Σούδας για την απρόκλητη επίθεση του Αμερικάνικου ιμπεριαλισμού και των σιωνιστών εναντίον του Ιράν,  του κράτους “τρομοκράτη” Ισραήλ εναντίον του Λιβάνου και στη συνεχιζόμενη σφαγή στη Γάζα και στη Δυτική όχθη, η αποστολή πολεμικού υλικού και πλοίων στην Ερυθρά Θάλασσα και συστοιχίας Πάτριοτ στη Σαουδική Αραβία, η υποστήριξη της “μαριονέτας” των ΗΠΑ Ζελένσκι στην Ουκρανία, κλπ εμπλέκουν βαθύτερα τη χώρα μας στη δίνη άδικων πολέμων των ιμπεριαλιστών εναντίον των λαών της Μέσης Ανατολής και αλλού ανά τον κόσμο.

Να κάνουμε την οργή και την αγανάκτησή μας δύναμη αγώνα και ανατροπής, διαδηλώνοντας την 1η Μάη για ψωμί – αυξήσεις σε μισθούς και συντάξεις, εργασιακή αξιοπρέπεια, παιδεία, για μια κοινωνία χωρίς φτώχεια, πολέμους, αδικία και καταπίεση.!

-
Για γενναίες αυξήσεις στους μισθούς μας και συλλογικές συμβάσεις εργασίας εφ’ όλης της ύλης, με αναπλήρωση όλων των απωλειών μας και ριζική βελτίωση της αγοραστικής μας δύναμης.

-
Για την επανακατάκτηση και  προάσπιση του οκταώρου και για μόνιμη και σταθερή εργασία για όλους, με κατάργηση του μεσαιωνικού 13ωρου. Μέτρα στήριξης και επίδομα ανεργίας για όλους τους ανέργους.

-
Για την υπεράσπιση της δημόσιας παιδείας, υγείας, περίθαλψης, πρόνοιας, ενέργειας και κοινωνικής ασφάλισης ενάντια σε κάθε μορφής ιδιωτικοποίησή τους. ΚΑΜΙΑ ΑΝΑΘΕΩΡΗΣΗ του Συντάγματος σε αντιδραστική κατεύθυνση, να μην βρεθούν οι 180 ψήφοι που ζητάει η κυβέρνηση της ΝΔ για την κατάργηση της μονιμότητας και την κατάργηση του άρθρου 16 για τα ιδιωτικά ΑΕΙ.

-
Για την κατάργηση του νόμου Χατζηδάκη, για την υπεράσπιση της δημοκρατίας και του απεργιακού δικαιώματος στους χώρους δουλειάς.

-
Για να απαιτήσουμε την απεμπλοκή της χώρας μας από τον πόλεμο στη Μέση Ανατολή, το Ιράν, τον Λίβανο, την Παλαιστίνη, την Ερυθρά Θάλασσα και την Ουκρανία. Άμεση επιστροφή φρεγατών και οπλικών συστημάτων, κανένας φαντάρος και στρατιωτικός έξω από τα σύνορα της Ελλάδας. Έξω οι βάσεις από τη χώρα μας. Έξω η Ελλάδα από το ΝΑΤΟ. Για την ειρήνη, την ανεξαρτησία, την αλληλεγγύη και τη φιλία των λαών. Εκφράζουμε την αμέριστη αλληλεγγύη μας στους αγωνιζόμενους λαούς του Ιράν, του Λιβάνου και όλης της Μέσης Ανατολής, που αγωνίζονται ενάντια στον αμερικάνοΝΑΤΟϊκό ιμπεριαλισμό και τους σιωνιστές φασίστες του Ισραήλ. Λευτεριά στην Παλαιστίνη.

Οι πολιτικές που περιφρονούν τις ανάγκες μας μπορούν και πρέπει να ανατραπούν! Η μόνη δύναμη που θα κρίνει το μέλλον είναι οι ανυποχώρητοι και αποφασιστικοί μας αγώνες!

ΖΗΤΩ Η ΕΡΓΑΤΙΚΗ ΠΡΩΤΟΜΑΓΙΑ!

Καλούμε όλες τις συναδέλφισσες και όλους τους συναδέλφους να συμμετάσχουν μαζικά στις απεργιακές συγκεντρώσεις και διαδηλώσεις της εργατικής πρωτομαγιάς, για τη ζωή και τον κόσμο που μας αξίζουν!

